മതത്തിന്റെ പേരില് വിവാദമുണ്ടാക്കുന്നവരോട് സഹതാപം മുഹമ്മദ് ഷമിയെ പിന്തുണച്ച് വിരാട് കോഹ്ലി ദുബായ് പാകിസ്ഥാനെതിരെയുള്ള തോല്വിയെത്തുടര്ന്ന് വംശീയ വിദ്വേഷത്തിന് ഇരയായ ഇന്ത്യന് ക്രിക്കറ്റര് മുഹമ്മദ് ഷമിയെ പിന്തുണച്ച് ക്യാപ്റ്റന് വിരാട് കോഹ്ലി. ഷമിക്കെതിരായ വിദ്വേഷ പ്രചാരണം ദൗര്ഭാഗ്യകരമാണെന്ന് കോഹ്ലി വാര്ത്താസമ്മേളനത്തില് പറഞ്ഞു. നട്ടെല്ലില്ലാത്തവരാണ് ഷമിക്കെതിരെ വിദ്വേഷ പ്രചാരണം നടത്തുന്നത്. സമൂഹമാധ്യമങ്ങളില് പരിഹസിക്കുന്നതല്ലാതെ ഇക്കൂട്ടര്ക്ക് വേറെ ഒന്നും ചെയ്യാന് കഴിയില്ല. മതത്തിന്റെ പേരില് വിവാദമുണ്ടാക്കുന്നവരോട് സഹതാപം തോന്നുന്നു. ഇതൊന്നും ഷമിയെയും ഞങ്ങളുടെ ടീമിനെയും ബാധിക്കുന്ന കാര്യമല്ല. കളിയില് മാത്രമാണ് ഞങ്ങളുടെ ശ്രദ്ധ. ഷമി എന്ന ക്രിക്കറ്ററുടെ പ്രതിബദ്ധതയെ ചോദ്യംചെയ്യാനാകില്ലെന്നും കോഹ്ലി പറഞ്ഞു. പാകിസ്ഥാനെതിരായ തോല്വിക്കു പിന്നാലെ ഇന്ത്യന് പേസര് മുഹമ്മദ് ഷമിക്കെതിരെ വ്യാപകമായി വിദ്വേഷ പ്രചാരണം നടന്നിരുന്നു. ഷമിയുടെ സാമൂഹമാധ്യമങ്ങളിലെ പോസ്റ്റിന് അധിക്ഷേപ കമന്റുകളിട്ടു. ട്രോളുകളും പ്രചരിച്ചു. മുന് താരങ്ങളായ സച്ചിന് ടെന്ഡുല്ക്കര്, ഇര്ഫാന് പഠാന്, ആകാശ് ചോപ്ര എന്നിവര് ഷമിക്കെതിരായ വംശീയാധിക്ഷേപത്തിനെതിരെ രംഗത്തുവന്നു. എന്നാല് ബിസിസിഐയോ ഇന്ത്യന് ടീമംഗങ്ങളോ അധികം വിഷയത്തില് പ്രതികരിച്ചിരുന്നില്ല.